กรุงเทพมหานครและปริมณฑล ปริมาณค่าฝุ่นละออง PM 2.5 ยังทรงตัวในหลายพื้นที่จากมาตรการต่างๆที่ดำเนินการ ขณะที่ประชาชนส่วนใหญ่ลดจุดธูปและงดเผากระดาษเงินกระดาษทองในวันปีใหม่จีน
สถานีตรวจวัดคุณภาพอากาศ กรมควบคุมมลพิษ (คพ.) ตรวจวัดสถานการณ์ค่าฝุ่นละอองขนาดเล็ก PM2.5 พื้นที่กรุงเทพมหานครและปริมณฑล วันนี้ (4 ก.พ.62) ภาพรวมคุณภาพอากาศอยู่ในระดับดีมากถึงระดับดี โดยสารมลพิษทางอากาศที่ตรวจพบเกินมาตรฐาน คือ ฝุ่นละอองขนาดไม่เกิน 2.5 ไมครอน (PM2.5) ตรวจพบค่าเฉลี่ยระหว่าง 19 - 36 ไมโครกรัมต่อลูกบาศก์เมตร ซึ่งปริมาณฝุ่นละอองทรงและลดลงในบางพื้นที่จากเมื่อวานนี้ (3 ก.พ.62) เนื่องจากอากาศลอยตัวได้ดีขึ้นและจากมาตรการลดฝุ่นละอองของหน่วยงานต่างๆอย่างเข้มข้น ซึ่งจะช่วยให้ปริมาณฝุ่นละอองสะสมลดลงได้                     ทั้งนี้คาดการณ์วันพรุ่งนี้ (5 ก.พ.62) จากโมเดลคาดการณ์ปริมาณฝุ่น PM2.5 ของ คพ. ปริมาณ PM2.5 มีแนวโน้มเพิ่มขึ้นเล็กน้อยบางพื้นที่ แต่ยังคงอยู่ในเกณฑ์มาตรฐานทุกพื้นที่ แต่จากความร่วมมือของหน่วยงานต่างๆ ที่ได้ดำเนินมาตรการในการบรรเทาสถานการณ์อย่างเข้มข้นและต่อเนื่อง อาจส่งผลให้ปริมาณฝุ่นละอองลดลงได้ ซึ่งจากการสังเกตุช่วงเช้าที่ผ่านมาประชาชนชาวไทยเชื้อสายจีนส่วนใหญ่ลดการจุดธูปและ เผากระดาษเงินกระดาษทองไหว้พระและไหว้เทพเจ้าขอพรสิ่งศักดิ์สิทธิ์เพื่อความเป็นสิริมงคลรับวันปีใหม่จีนในเทศกาลตรุษจีนปีนี้ เนื่องจากพื้นที่กรุงเทพมหานครและปริมณฑลกำลังประสบกับปัญหาฝุ่นละอองขนาดเล็ก PM 2.5 ถือเป็นการช่วยลดการสร้างฝุ่นละอองเพิ่มในอากาศด้วย         คพ. และหน่วยงานที่เกี่ยวข้องได้ดำเนินมาตรการแก้ปัญฝุ่นละออง PM 2.5 อย่างต่อเนื่องด้วยมาตรการเร่งด่วน กรุงเทพมหานครร่วมกับโรงเรียนการบินกรุงเทพมหานคร นำเครื่องบินเล็กโปรยละอองน้ำเหนือพื้นที่เขตบางแค บางบอน ทวีวัฒนา และตลิ่งชัน รวม 11 เที่ยวบิน // ทั้ง 50 เขต กทม. ระดม Big Cleaning หน้าบ้านและสถานที่ต่างๆ ตั้งแต่เวลา 22.00 น. บริเวณถนนกาญจนาภิเษกระหว่างถนนพระราม 2 ถึงถนนกัลปพฤกษ์ โดยเช้าวันนี้คณะกรรมการสิ่งแวดล้อมสิ่งแวดล้อมแห่งชาติ ได้ประชุมนัดพิเศษกำหนดแนวทางและมาตรการแก้ปัญหาฝุ่นละอองขนาดเล็ก PM2.5 ในกรุงเทพมหานครและปริมณฑล ทั้งในระยะเร่งด่วน ระยะกลาง และระยะยาว        สำหรับประชาชนสามารถติดตามสถานการณ์คุณภาพอากาศแบบ Realtime ได้ทางแอปพลิเคชันและเว็ปไซต์ air4thai และสถานการณ์คุณภาพอากาศจากสถานีตรวจวัดของกรุงเทพมหานคร bangkokairquality.com